SKRIFTLIG FORESPØRGSEL E-1255/98

af Leonie van Bladel (UPE) til Kommissionen

(29. april 1998)

Om: Ulemper for små og mellemstore virksomheder i Europa som følge af de nederlandske og europæiske posttjenesters misbrug af deres monopolstilling.

1. Det ser ud til, at de små og mellemstore virksomheder med regelmæssige mellemrum udsættes for posttjenesternes misbrug af deres monopolstilling. I Nederlandene synes der flere steder at blive udført anden service end monopolserviceydelserne som forsendelse af post, især - men ikke alene - veksling af udenlandsk valuta og udlevering af bilregistreringsattester ved de samme skranker, hvor der modtages post. Derved lider især de små og mellemstore virksomheder betydelig skade. Ventetiderne for aflevering af en standardpostpakke kan på spidsbelastningstidspunkterne mellem kl. 16.00 og 18.00 ofte vare mere end 20 minutter. W. van den Berg, postdirektør i Haag, finder ikke dette alarmerende. Det betyder imidlertid en omfattende udgiftspost for de små og mellemstore virksomheder. Vil Kommissionen overveje at udstede direktiver, der forbyder de europæiske posttjenesters misbrug af deres monopolstilling?

2. Kan Kommissionen oplyse, hvordan de europæiske posttjenesters monopolstilling kan brydes, bl.a. til fordel for de små og mellemstore virksomheder og beskæftigelsen?

3. Vil Kommissionen udstede direktiver, der forbyder de europæiske posttjenester at kombinere kommercielle interesser, såsom - men ikke alene - veksling af udenlandsk valuta i konkurrence med handelsbankerne, med udførelsen af deres monopolserviceydelser, nemlig modtagelse og forsendelse af post, ved de samme skranker?

Svar afgivet på Kommissionens vegne af Martin Bangemann

(12. juni 1998)

1. De offentlige postvirksomheder i Fællesskabet tilbyder en række tjenesteydelser, hvoraf visse er omfattet af et monopol, mens andre er genstand for konkurrence. Postvirksomhederne er undergivet en befordringspligt, men har til gengæld herfor som regel eneret på bestemte ydelser. Når en postvirksomhed indtager en dominerende stilling (eller en monopolstilling) på et marked, gælder EF-traktatens artikel 86, såfremt virksomheden misbruger denne stilling. I sin meddelelse om anvendelse af konkurrencereglerne på postsektoren og vurdering af visse statslige foranstaltninger i relation til posttjenesterne(1) har Kommissionen nærmere præciseret de forpligtelser, der af denne artikel for postvirksomheder med en dominerende stilling.

Forespørgslen gælder ventetiden med hensyn til aflevering af en postpakke. Ventetiden ved lugerne, som er medbestemmende for serviceydelsens kvalitet, er en vigtig faktor for kunderne og disses tilfredshed med ydelsen, navnlig for de små og mellemstore virksomheder (SMV). I visse posthuse stilles der i øvrigt særskilte luger til rådighed for SMV, for at reducere ventetiden.

Det må hertil bemærkes, at pakkeservice er en af de aktiviteter, der ikke er underlagt noget monopol, og hvor en SMV altså udmærket kan henvende sig til konkurrerende virksomheder.

2. Med Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet(2) har Fællesskabet forpligtet sig til at gennemføre en liberalisering af postsektoren, som skal begrænse de serviceydelser, som en medlemsstat kan give en enkelt postvirksomhed eneret på. Desuden skal Kommissionen fremsætte et forslag med henblik på opfølgning af liberaliseringen inden dette års udgang.

Det skal ligeledes nævnes, at artikel 90, stk. 3, i EF-traktaten finder anvendelse for denne sektors vedkommende. I henhold til denne bestemmelse skal Kommissionen tilse, at medlemsstaterne, for så vidt angår offentlige virksomheder og virksomheder, som de indrømmer særlige eller eksklusive rettigheder, afstår fra at træffe eller opretholde foranstaltninger, som strider imod EF-traktaten. Hvis det er påkrævet, kan Kommissionen meddele medlemsstaterne passende direktiver eller beslutninger.

3. Det er ikke i strid med fællesskabsretten, hvis posttjenesterne i Fællesskabet kombinerer de aktiviteter, hvor de har et monopol, med andre serviceydelser, som er underlagt markedskræfternes frie spil. Dog er der ved en sådan kombination en risiko for, at visse aktiviteter, hvor der gælder fri konkurrence, uretmæssigt modtager støtte via indtægterne hidrørende fra de aktiviteter, der er beskyttet af et monopol. I et sådant tilfælde kan der være tale om overtrædelse af EF-traktatens artikel 86, artikel 92, eller artikel 86 og 90, stk. 1, således som Kommissionen har forklaret i sin meddelelse.

(1) EFT C 39 af 6.2.1998, s. 2.

(2) EFT L 15 af 21.1.1998, s. 14.